En storm, mangel på personale og teknisk bøvl betyder aflysninger på flere ruter. Især KLM's afgange er hårdt ramt.

Hvis din sommerferie begynder med en flyvetur fra Aalborg Lufthavn, så gør du klogt i at holde dig orienteret på lufthavnens hjemmeside og hos det flyselskab, hvor du har booket din billet. Flere uheldige situationer rammer nemlig samtidig og gør livet surt for feriefolket. - Det er trist for de rejsende, og det volder en masse problemer. Branchen kender til aflysninger i forvejen, men det er trist, at KLM er ramt igen i år. Det er ikke godt for kunderne, siger direktør i Aalborg Lufthavn, Niels Hemmingsen. Det hollandske flyselskab KLM har i denne uge aflyst 16 flyvninger til og fra Aalborg - otte hver vej. Selskabet har normalt fire daglige afgange til og fra Amsterdam. Storm giver ekstra aflysninger Årsagen er, at KLM har haft problemer med selv at flyve alle afgange og derfor bedt German Wings hjælpe. Men selskabet mangler både fly og besætninger, så de kan ikke overholde aftalerne med KLM. - Vi har en god og positiv dialog med KLM og arbejder for at finde gode løsninger for kunderne. Vi ser på, om vi kan sætte større fly ind eller flytte kunderne til andre fly, siger Niels Hemmingsen. Aflysningerne følger ikke noget fast mønster, så det er svært at forudsige hvilke afgange, der rammes. Sikkert er det dog formentlig, at aflysningerne vil fortsætte noget tid endnu. - Vi får også først besked kort tid forinden, KLM aflyser. Det afhænger af, hvor flyene står henne, om de kommer ind og ud til tiden og hvor stormen rammer, siger lufthavnsdirektøren. Udover kapacitetsproblemerne er KLM også ramt af yderligere mindst 300 aflysninger i Amsterdams Lufthavn fra onsdag morgen. Det skyldes den voldsomme storm Poly, der indstiller fly- og togtrafik - samt en opfordring til hollænderne om ikke at køre på motorvejen. Det skriver Ekstra Bladet . New York-fly aflyst Ifølge lufthavnsdirektøren i Aalborg Lufthavn vil aflysningerne fortsætte ugen ud og formentlig også i næste uge. - Vi kommer til at køre med reduceret kapacitet i den kommende tid. Og det er desværre fulde fly, vi har måtte aflyse, siger Niels Hemmingsen. SAS-flyet fra Aalborg til New York torsdag aften klokken 18.25 er også aflyst. Det skyldes 'teknikbøvl', oplyser han. Ifølge lufthavnsdirektøren sørger de ramte flyselskaber for at tage direkte kontakt til kunderne, hvis deres afgang rammes af aflysninger. TV2 Nord arbejder på at få en kommentar fra KLM. VIDEO: Kom ombord på den første SAS-flyvning fra Aalborg til New York: